Joachim B. Olsen (LA), 2012-05-15:
Så må jeg lige følge op.
Hvad med de andre stoffer, som også bliver købt og handlet?
Skal de så også ind under det tilbud eller det forslag, som hr. Tom Behnke stiller?
Skal der så også være kokain?
Skal der være morfin og amfetamin?
Skal det også ind under det her tilbud?
Tusind tak.
Liberal Alliance har tidligere stillet spørgsmål om at skaffe hjemmel til, at man kan etablere stofindtagelsesrum.
Det blev der på daværende tidspunkt ikke stemt ja til, men vi er selvfølgelig glade for, at der nu ligger et konkret lovforslag på bordet.
I Liberal Alliance er vi helt på det rene med, at fixerum ikke løser alle problemer omkring stofbrugere, og at de bestemt ikke løser det problem, at der er mennesker, som indtager stoffer.
Det kommer overhovedet ikke til at forsvinde med det her lovforslag.
Men det, det kommer til at betyde, er, at nogle af de mennesker i Danmark, som ellers på tragisk vis ville dø ganske få hundrede meter herfra, får en chance for at overleve, og det synes vi rent faktisk at de fortjener at få.
Vi mener i hvert fald ikke, at Folketinget skal sætte en hindring op for, at de får den chance, ved ikke at give dem muligheden for at indtage deres stoffer under nogle værdige forhold.
Erfaringerne fra udlandet er fuldstændig klare.
Det er trenden inden for behandlingen af stofbrugere, at man går mod skadesreduktion og afkriminalisering.
Det er det, man anbefaler, og det her er et tiltag, som handler om skadesreduktion.
Det er vi meget positive over for.
Vi har dog også nogle betænkeligheder eller i hvert fald nogle spørgsmål, som vi gerne vil rette til ministeren.
Af høringssvar fra bl.a. Gadejuristen og foreningen Fixerum fremgår det, at der er usikkerhed om, hvilken retsstilling eksempelvis det mobile fixerum vil have, hvis vi vedtager det her forslag, som det ser ud nu.
Kan ministeren bekræfte, at det mobile fixerum – med en i øvrigt meget høj sundhedsfaglig normering – kan fortsætte, som det har fungeret de seneste 8 måneder, uanset vedtagelsen af dette lovforslag?
Når det kun er kommuner, der kan søge om tilladelse til at oprette og drive stofindtagelsesrum, betyder det så i øvrigt, at private – eksempelvis en varmestue eller et herberg – vil være forhindret i at oprette stofindtagelsesrum, hvis stofindtagelsesrummet f.eks. skulle være på tværs af kommunalbestyrelsens narkotikapolitiske overbevisning?
Dermed kan øvrige private aktører som f.eks. foreningen Fixerum eller fonde som projekt UDENFOR ikke blive medspillere.
Hvorfor stækker man de private aktører på den måde, eller gør man overhovedet det?
Det er i hvert fald vigtigt, at vi får svar på det.
I forhold til forudsætningen om, at der skal være driftsoverenskomst med en kommune, for at i det mindste private selvejende institutioner kan få lov til at bidrage til at løfte, er det så ikke sådan, at kommunalbestyrelsen til enhver tid kan ophæve en driftsaftale og dermed reelt forhindre, at private i det hele taget har mulighed for at bidrage til at løfte eller løse lokale narkotikaproblemer, hvor der ikke er kommunalpolitisk velvilje?
Det er nogle af de spørgsmål, vi skal have svar på, for vi synes, det er ærgerligt, og vi vil ikke medvirke til, at nogle af de tiltag, som foregår i civilsamfundet i dag, og som er meget succesfulde, forsvinder.
Fixelancen inde på Vesterbro har en meget, meget høj normering; der arbejder over 100 frivillige, hvoraf halvdelen er sygeplejersker og læger.
De skal have lov til at fortsætte det fantastisk gode arbejde, de har udført de sidste 8 måneder.
Det er i hvert fald meget vigtigt for os.
Jeg vil så sige til De Konservative – som jeg ikke kan se er i salen i dag eller i hvert fald lige nu – at de forslag, som hr. Tom Behnke tidligere er kommet med om udvidelse af behandlingen med lægeordineret heroin og nye akuthuse, er forslag, som vi synes det er værd at se på, og som vi også gerne vil være med til at bakke op om.
Det er bare vigtigt for os at understrege, at det at etablere fixerum supplerer de forslag, som De Konservative har fremsat.
Det er, præcis som en tidligere ordfører sagde, tilfældet i Vancouver, hvor de har rigtig positive erfaringer med det.